C 498/36
LV
Eiropas Savienības Oficiālais Vēstnesis
30.12.2022.
Eiropas Reģionu komitejas atzinums “Taisnīga un ilgtspējīga pārkārtošanās ogļu ieguves un energoietilpīgo reģionu kontekstā” (2022/C 498/07)
Galvenā ziņotāja:
Sari RAUTIO (FI/PPE), Hemes veselības aprūpes apgabala valdes priekšsēdētāja
Atsauces dokuments:
ES Padomes prezidentvalsts Čehijas 2022. gada 16. jūnija pieprasījuma vēstule
IETEIKUMI POLITIKAS JOMĀ EIROPAS REĢIONU KOMITEJA (RK)
1. atzinīgi vērtē uzdevumu līdz 2050. gadam panākt klimatneitrālu Eiropas Savienību; lai to sasniegtu, būs nepieciešama digitāla un zaļa pārkārtošanās Eiropas pašvaldībās un reģionos, un tā būtiski ietekmēs cilvēku darba un dzīves veidu; 2. norāda, ka, ņemot vērā agresijas karu, ko Krievija sāka 2022. gada februārī, taisnīga pāreja ir kļuvusi vēl sarežģītāka un arī steidzamāka, jo Eiropai īsā laikā ir jākļūst mazāk atkarīgai no ārējās energoapgādes.
Komiteja uzsver, ka pāreja uz mazoglekļa sabiedrību ir jāpanāk, vienlaikus ņemot vērā visneaizsargātāko iedzīvotāju vajadzības un radot jaunas darbvietas un vienlīdzīgas iespējas lauku reģionos un no oglēm atkarīgajos reģionos; 3. atzinīgi vērtē to, ka dalībvalstis ir iesniegušas 74 plānus, kuru pamatā ir attiecīgo reģionu atšķirīgie apstākļi; uzsver, ka mainīgā situācija pasaulē ir izraisījusi enerģētikas krīzi, kas ir likusi dažām dalībvalstīm uz laiku rast elastīgus reģionālos risinājumus, lai sasniegtu programmas mērķus; 4. uzsver, ka plānu apstiprināšanas procedūras ir apgrūtinošas, un uzsver, ka daži reģioni saskaras ar problēmām saistībā ar projektu savlaicīgu plānošanu un izpildi, jo lielākā daļa no kopējā pieejamā finansējuma, kas nāk no ANM, ir ieplānota 2021.–2023. gadam, dodot maz iespēju ilgtspējīgi īstenot projektus plānošanas perioda beigās; pauž nožēlu par to, ka Eiropas Komisija ir novērtējusi un apstiprinājusi tikai daļu no programmām, un aicina Komisiju apsvērt iespēju pagarināt izdevumu termiņu attiecībā uz tiem Taisnīgas pārkārtošanās fondam paredzētajiem resursiem, kurus finansē no Atveseļošanas un noturības mehānisma; 5.
pamatojoties uz šo apstākli, uzskata, ka fonda īstenošanas grafiks būtu jāpārskata, lai nodrošinātu fonda panākumus;
6. uzsver, ka Taisnīgas pārkārtošanās fonds būtu jāintegrē kohēzijas politikā, lai varētu pilnībā izmantot sinerģiju un plašāku ietekmi; 7. atgādina, ka taisnīgai pārejai jākoncentrējas uz tiem reģioniem, kuros pārkārtošanās ir dziļāka un ar to saistītie riski ir lielāki, jo dalībvalstīm un reģioniem ir ļoti atšķirīgi izejas punkti.
norāda, ka fonda panākumi ir atkarīgi no lielākajām saņēmējvalstīm Polijas un Vācijas, kuras kopā saņem gandrīz 33 %, t. i., apmēram vienu trešdaļu no kopējiem fonda līdzekļiem; Arī Rumānija, Čehija un Bulgārija ir nozīmīgas fonda līdzekļu saņēmējas.
Šīm piecām dalībvalstīm kopā ir paredzēts piešķirt gandrīz 60 % no fonda līdzekļiem.
Šo dalībvalstu plānu (taisnīgas pārkārtošanās teritoriālo plānu) savlaicīga īstenošana ietekmēs visas programmas panākumus; 8. uzsver, ka saistībā ar TPF ir jāņem vērā pašreizējā lielā enerģētikas krīze.
Enerģētikas krīze nopietni apdraud – vismaz īstermiņā – arī taisnīgu un ekoloģisku pārkārtošanos.
It īpaši enerģētikas nozare, energoietilpīgās nozares, ražošanas nozare un MVU pašlaik saskaras ar nepieredzētu cenu spiedienu, kas rada papildus spiedienu uz zaļo pārkārtošanos; uzsver, ka šīs nozares centieni panākt oglekļneitralitāti ir atkarīgi arī no zaļās elektroenerģijas pieejamības ūdeņraža ražošanai un no alternatīviem enerģijas avotiem, ar ko aizstāt dabasgāzi; atzinīgi vērtē to, ka Taisnīgas pārkārtošanās fondam var būt loma šā mērķa sasniegšanā;